AY YOLA

AY YOLA ir baškīru folka un elektroniskās mūzikas grupa no Ufas Baškortostānā, Krievijā. Tā ir dibināta 2024. gadā. Mūzikas trio veido un izpilda skaņdarbus, kuru pamatā ir baškīru tradicionālie motīvi un mūsdienīgi elektroniskie aranžējumi. Grupas otrā dziesma Homay ir kļuvusi par hitu un ieguvusi miljoniem klausījumu ne tikai Baškortostānā, bet arī ārpus tās.

Grupa oficiāli paziņojusi par atbalstu Krievijai tās karā pret Ukrainu. Mūziķi regulāri ziedo naudu Krievijas bruņotajiem spēkiem. Grupas dalībnieks Rinats Ramazanovs bija Baškīrijas jauniešu kopas “Viskrievijas kurultai” priekšsēdētājs un aktīvi vāca līdzekļus KF armijas vajadzībām, un 2023. gada novembrī viņš pavadīja savu brāli karot pret Ukrainu.

 Dalībnieki 
 Adeļa Šaihitdinova (Адель Шәйхетдинова) — vokāls, ģitāra, dombra. Dziedātāja, mūziķe, dziesmu autore. Viņa ir Ruslana Šaihitdinova meita. Adeļa starptautiskā konkursā Inspiration ieguva Grand Prix, piedalījās duetā ar tēvu TNT raidījumā "Dziesmas".
 Ruslans Šaihitdinovs (Руслан Шәйхетдинов), pazīstams arī kā DJ Ruslan Sever —  taustiņinstrumenti, basa ģitāra, kobizs. Mūziķis, skaņu inženieris, producents. Viņš ir Adeļas tēvs. Viņš vada radio Maximum (Maskava) raidījumu "Elektrošoks".
 Rinats Ramazanovs (Ринат Рамазанов) — vokāls, kurajs. Mūziķis, multiinstrumentālists, sabiedriskais darbinieks. Viņš ir Baškortostānas Republikas Nopelniem apbalvotais mākslinieks, etnogrupas Argymak solists un vadītājs, Baškīru Kurultaja jauniešu kopas priekšsēdētājs. Viņš ir ieguvis Šaihzada Babiča vārdā nosauktās valsts republikas jaunatnes balvu, kā arī ieguvis Grand Prix starptautiskajā konkursā Nomad Universe Saūda Arābijā.

 Nosaukums 
Grupas nosaukumā izmantoti baškīru vārdi latīņu transkripcijā "AY" () un "YOLA" (Йола). Vārdam "AY" ir vairākas nozīmes, tostarp mitoloģiskā — "Augstākā vara, Dievs, Tengri", bet vārds "YOLA" tiek tulkots kā "paraža, rituāls, tradīcija, ceremonija".

Pēc Rinata Ramazanova skaidrojuma:Ay Yola baškīru valodā nozīmē: "universālie likumi, priekšraksti", "Visuma likumu kopums" — mūžīgās vērtības: nenogalini, nezodz, cieni vecākos, sargā jaunākos. Šie principi ir mūsu projekta pamatā.

 Vēsture 
AY YOLA pamatā ir divu citu kolektīvu pārstāvji. Tēvs un meita Šaihitdinovi kopš 2010. gada piedalās projektā Musume, savukārt Rinats Ramazanovs ir etnogrupas Argymak solists un vadītājs. Ruslans un Rinats iepazinās 2024. gadā, radot dziesmu "Ufa ir mana", kas veltīta Baškortostānas mūsdienu galvaspilsētas dibināšanas 450. gadadienai. Šī dziesma vēlāk uzvarēja telesabiedrības Vsja Ufa rīkotajā konkursā.

Iepazīšanās un kopīgais darbs iedvesmoja mūziķus radīt jaunu projektu, kas apvieno mūsdienīgu skanējumu ar etniskiem motīviem un Ural-Batir eposu. Tā 10 mēnešu laikā tapa mūzikas albums ar tādu pašu nosaukumu kā baškīru eposs. 2025. gada februārī tika izdots pirmais skaņdarbs Batyr. Otrā dziesma Homay, kas tika izdota 14. martā, nedēļas laikā ieguva miljoniem klausītāju. Tā iekļuva desmit labāko dziesmu topā Krievijā, pirmajā pieciniekā Uzbekistānā un Azerbaidžānā un ieņēma pirmo vietu Kazahstānā. Dziesma piesaistīja arī klausītājus citās tjurku zemēs un Eiropā.

 Atsauces 

Kategorija:Baškīru kultūra
Kategorija:Krievijas tautas mūzikas grupas
Kategorija:Krievijas elektroniskās mūzikas grupas